b'\n_START_ARTICLE_\nBelarus\n_START_PARAGRAPH_\nBelarus on valkoven\xc3\xa4l\xc3\xa4isen Minskin traktoritehtaan traktorimerkki. Mallinumeron yhteydess\xc3\xa4 esiintyv\xc3\xa4 kirjainyhdistelm\xc3\xa4 MTZ tulee sanoista Minski Traktornyi Zavod, eli Minskin traktoritehdas. Belarus-traktoreita on tuotu my\xc3\xb6s Suomeen. Niit\xc3\xa4 on myynyt muun muassa neuvostoliittolaisen maataloustekniikan maahantuontiin erikoistunut Agroma Oy. Belaruksia maahantoi neuvostoliittolaisomisteinen Oy Konela Ab. Traktorit sovitettiin suomalaisiin vaatimuksiin Kouvolassa. Niihin asennettiin muun muassa turvaohjaamot._NEWLINE_Nyky\xc3\xa4\xc3\xa4n joitain Belarus-malleja maahantuo kouvolalainen Agri-Kymi Oy. Nykyisin Suomeen tuotavissa malleissakin on varusteena ilmastointia ja moottoreissa Boschin polttoaineenruiskutus, mutta toisaalta osa komponenteista edustaa yh\xc3\xa4 Neuvostoliiton aikaista suunnittelua eik\xc3\xa4 halvimmissa malleissa ole edes kabiinia. Suomen maahantuoja korostaa markkinnoissaan Belaruksen edullista hankintahintaa ja pieni\xc3\xa4 k\xc3\xa4ytt\xc3\xb6kustannuksia varmatoimisuuden ja yksinkertaisen huoltamisen ohella._NEWLINE_Aiemmin Suomessa on myyty Belaruksen nimell\xc3\xa4 my\xc3\xb6s muita traktoreita, jotka ovat alkujaan olleet kotoisin muista neuvostoliittolaisista traktoritehtaista. Esimerkiksi 425 Progress on alkuper\xc3\xa4iselt\xc3\xa4 nimelt\xc3\xa4\xc3\xa4n T-40, ja samoin muut Progress-lis\xc3\xa4nimell\xc3\xa4 tunnetut Belarukset on valmistettu nykyisen Ven\xc3\xa4j\xc3\xa4n alueella eik\xc3\xa4 Minskiss\xc3\xa4.\n_START_SECTION_\nMuseotraktoreita\n_START_PARAGRAPH_\nBelarus-gruppa Finljandija on suomalainen Belarus-traktoreihin erikoistunut harrastusyhdistys.  Yhdistys perustettiin 2007 ja se osallistuu n\xc3\xa4yttelyihin Belarus- ja MTZ-traktoreilla. Yhdistys aloitti n\xc3\xa4yttelytoiminnan Farmari 2007-maatalousn\xc3\xa4yttelyss\xc3\xa4 Kuopiossa ja osallistui Classic Motorshow:hun 2009 ja 2010 Lahdessa. Yhdistys yll\xc3\xa4pit\xc3\xa4\xc3\xa4 Belkku.fi -verkkosivustoa.'